b'\n_START_ARTICLE_\n\xc5\xbdupa Morovi\xc4\x87\n_START_PARAGRAPH_\n\xc5\xbdupa Morovi\xc4\x87 je administrativna jedinica katoli\xc4\x8dke crkve koja obuhva\xc4\x87a naselje Morovi\xc4\x87 u Republici Srbiji. Morovi\xc4\x87 se kao \xc5\xbeupa spominje jo\xc5\xa1 davne 1239. godine, kada je Morovi\xc4\x87 sjedi\xc5\xa1te arhi\xc4\x91akonata. 1414. godine, \xc5\xbeupnik crkve Marijina uznesenja u Morovi\xc4\x87u, na zamolbu kneza Ivana Morovi\xc4\x87a, dobiva naslov i vlast prepo\xc5\xa1ta, a podre\xc4\x91eni su mu bili \xc5\xbeupnici okolnih sela. Tako je bilo do konca 15. stolje\xc4\x87a, kada Morovi\xc4\x87ki arhi\xc4\x91akonat potpada pod Pe\xc4\x8du\xc5\xa1ku biskupiju. Morovi\xc4\x87em ovladavaju Osmanlije od 1526. do 1688. godine, ali se hrvatsko katoli\xc4\x8dko stanovni\xc5\xa1to ipak uspjelo dobrim dijelom odr\xc5\xbeati._NEWLINE_U kanonskoj vizitaciji 1729. godine zapisano je da postoji i crkva Velike Gospe na groblju, koju je sagradio ugarski kralj Stjepan, a koja kasnije bija\xc5\xa1e razorena od strane Tatara. Poslije je obnovljena, i k njoj hodo\xc4\x8daste mnogi vjernici, pogotovo za vrijeme blagdana Velike Gospe._NEWLINE_Prvi upravitelji morovi\xc4\x8dke \xc5\xbeupe bili su franjevci iz Iloka. Prvi \xc5\xbeupnik koji nije bio redovnik imenovan je 1761. godine, a zvao se Petar Stare\xc5\xa1ini\xc4\x87. Dvadeset godina kasnije, godine 1781. morovi\xc4\x8dka je \xc5\xbeupa odijeljena od Pe\xc4\x8du\xc5\xa1ke i pripojena \xc4\x90akova\xc4\x8dkoj biskupiji, a danas ponovno uspostavljenoj Srijemskoj biskupiji.'